Zagreb, 25. siječnja 2019.g.

**Z A P I S N I K**

sa **36. sjednice** Povjerenstva za odlučivanje o sukobu interesa održane dana 25. siječnja 2019. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković, Tončica Božić, Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Martina Jurišić.

Predsjedava: predsjednica Povjerenstva za odlučivanje o sukobu interesa Nataša Novaković.

Predsjednica Povjerenstva otvara sjednicu i predlaže usvajanje zapisnika sa 35. sjednice te poziva članove da se izjasne o tome da li prihvaćaju zapisnike. Utvrđuje se da članovi Povjerenstva jednoglasno prihvaćaju zapisnike.

Predsjednica Povjerenstva poziva članove da se izjasne o tome da li prihvaćaju predloženi dnevni red. Članica Povjerenstva Tatijana Vučetić predlaže da se dnevni red dopuni s toč. **21.** Davanje mišljenja u predmetu **M-10/19, na zahtjev dužnosnika Bernarda Grčića, državnog tajnika Središnjeg državnog ureda za razvoj digitalnog društva**. Utvrđuje se da članovi Povjerenstva jednoglasno prihvaćaju prijedlog dnevnog reda.

**Prelazi se na raspravljanje o 1. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-381/17, dužnosnik KARLO STARČEVIĆ, gradonačelnik Grada Gospića** iznosi predmet i navodi da je protiv dužnosnika pokrenut postupak zbog moguće povrede čl. 14. st. 1. ZSSI-a, zbog obavljanja funkcije direktora trg društva i funkcije prokuriste te zbog moguće povrede čl. 16. ZSSI-a zbog propusta prijenosa upravljačkih prava.

U postupku je izvršen uvid u podatke sudskog registra, očitovanje Grada Gospića i dva trgovačka društava. Dužnosnik dužnost obnaša volonterski uz naknadu od 7 000 kn. Protiv dužnosnika je otvoren još jedan postupak u kojem se dužnosnik očitovao i uz očitovanje dostavio zahtjev za mišljenje koje je zaprimljeno nakon što je pokrenut postupak. Izvjestiteljica ističe da je zahtjev podnesen i prije pokretanja postupka Povjerenstvo bi ga smatralo zahtjevom za utvrđenje sukoba interesa, a ne zahtjevom za mišljenje jer se isti odnosi na već nastalu situaciju.

Izvjestiteljica predlaže da se donese odluka kojom se utvrđuje da je dužnosnik povrijedio čl. 14. st. 1. i čl. 16. st. 1. ZSSI-a te da mu se za utvrđenu povredu izrekne sankcija obustave isplate dijela neto mjesečne plaće u iznosu od 5000 kn, plativu u 2 obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Predsjednica Povjerenstva kao izvjestiteljica u predmetu **P-223/16, dužnosnik MARTIN KORDIĆ, općinski načelnik Općine Vođinci,** iznosi predmet i navodi da je pokrenut postupak protiv dužnosnika zbog moguće povrede članka 14. stavka 1. ZSSI-a koja proizlazi iz obavljanja poslova upravljanja u poslovnom subjektu U2, obrta za ugostiteljstvo, trgovinu i građenje, u vlasništvu dužnosnika prilikom sklapanja tri Ugovora o zakupu javne površine. Postupak je pokrenut i zbog moguće povrede članka 17. stavka 1. ZSSI-a, koja proizlazi iz stupanja u poslovni odnos Općine Vođinci, u kojoj dužnosnik obnaša dužnost općinskog načelnika, s poslovnim subjektom U2, obrt za ugostiteljstvo, trgovinu i građenje. Dužnosnik se na navedenu odluku očitovao. Izvjestiteljica u bitnom iznosi navode iz očitovanja.

U postupku su zatraženi svi relevantni podaci.

Izvjestiteljica predlaže da se donese odluka kojom se utvrđuje da je dužnosnik povrijedio čl. 14. st. 1. i čl. 17. st. 1. čl. 7. c. ZSSI-a te predlaže da se naloži dužnosniku da prenese upravljačka prava na poslovođu. Predlaže sankciju u iznosu od 5000 kn, plativu u 5 obroka i da se predmet dostavi nadležnom državnom odvjetništvu na daljnje postupanje.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Predsjednica Povjerenstva kao izvjestiteljica u predmetu **P-386/18, dužnosnik VLADO BOBAN, općinski načelnik Općine Velika** iznosi predmet i navodi da je pokrenut postupak zbog 14. st. 1. i zbog upravljanja obrtom. Dužnosnik se očitovao da je shvatio svoju pogrešku. Smatrao je da ne mora prebacivati upravljačka prava ako obrt ne posluje. U postupku je utvrđeno da nije bilo poslovnih odnosa.

Izvjestiteljica predlaže utvrđenje povrede čl. 14. st. 1. ZSSI-a i sankciju opomene.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

**Utvrđuje se da je sjednici pristupio dužnosnik Perica Remenar.**

Članica Povjerenstva Aleksandra Jozić-Ileković kao izvjestiteljica u predmetu **P-202/18, dužnosnik PERICA REMENAR, zamjenik općinskog načelnika Općine Domašinec** i navodi da je protiv dužnosnika pokrenut postupak zbog moguće povrede čl. 14. st. 1. ZSSI-a zbog obavljanja funkcije direktora trgovačkog društva i čl. 16. ZSSI-a zbog propusta prijenosa upravljačkih prava. Dužnosnik se nije očitovao. Dužnost obnaša volonterski. Dužnosnik je sam prijavio u imovinskoj kartici da obnaša dužnost direktora te prihode s osnova tih poslova.

Otvara se rasprava.

Predsjednica daje riječ dužnosniku koji tom prilikom navodi da je očitovanje poslao poštom i ne zna gdje se isto zagubilo. Nadalje navodi da se njegova tvrtka bavi kreditnim posredovanjem i savjetovanjem te da ima ugovore s financijskim institucijama. Ističe da je preduvjet za dobivanje dozvole za rad od Hrvatske narodne banke da on kao direktor mora zadovoljavati određene kriterije stručnu spremu, godine provedene u financijskoj branši i sl. te imati položene ispite i dozvole od HANFA-e. Dužnosnik navodi da, kako bi to trgovačko društvo prenio na drugu osobu, ta osoba mora biti od povjerenja i zadovoljavati te uvjete i zbog svega toga je teško naći takvu osobu. Navodi da je zbog zakonskih obveza bio dužan zaposliti osobu sa visokom stručnom spremom te da je to i učinio, međutim da ta osoba ne može biti osoba kojoj bi prenio upravljačka prava, jer ista nema potrebne certifikate za obavljanje poslova kreditnog posredovanja. Ističe da je imao objektivne i životne zapreke za pronalaženje odgovarajuće osobe za funkciju direktora te nije izvršio niti prijenos upravljačkih prava na drugu osobu, jer nema osobu od povjerenja.

Izvjestiteljica predlaže da se donese odluka kojom se utvrđuje da je dužnosnik počinio povredu čl. 14. st. 1. i čl. 16. st. 1. ZSSI-a te sankciju 3000 kn plativu na 6 obroka te nalog da dužnosnik razriješi navedenu situaciju.

Članica Povjerenstva Tatijana Vučetić iznosi protuprijedlog da se zbog navedenih okolnosti dužnosniku izrekne sankcija u iznosu od 2000 kn plativa u 5 obroka.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Utvrđuje se da je dužnosnik Perica Remenar napustio sjednicu.**

**Prelazi se na raspravljanje o 5. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-26/18, dužnosnica LIDIJA NOVOSEL, zamjenica gradonačelnika Grada Bjelovara do 8. lipnja 2017.g.** iznosi predmet i navodida je protiv dužnosnice pokrenut postupak zbog moguće povrede čl. 14. st. 1. u svezi sa čl. 20. ZSSI-a jer je dužnosnica prije isteka 12 mjeseci od prestanka obnašanja dužnosti bila članica nadzornog odbora trgovačkog društva Komunalac d.o.o.

Izvjestiteljica predlaže da se donese odluka kojom se utvrđuje povreda čl. 14. st. 1. u svezi s čl. 20. st. 3.ZSSI-a bez izricanja sankcije jer je od prestanka obnašanja dužnosti dužnosnice proteklo više od 12 mjeseci.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

Članica Povjerenstva Tončica Božić kao izvjestiteljica u predmetu **P-186/17, dužnosnik ANTUN GLAVAŠ, općinski načelnik Općine Feričanci do 25. svibnja 2017.g.** iznosi predmet i navodi da je protiv dužnosnika pokrenut postupak zbog moguće povrede čl. 8. i 9. jer je utvrđeno da je naveo netočne podatke u izvješće o imovinskom stanju dužnosnika u svezi primanja supruge i te je pogrešno naveo financije obveze odnosno porezni dug. Dužnosnik se očitovao da nije imao namjeru da išta sakrije ali smatra da time nije nanio štetu proračunu.

Izvjestiteljica predlaže da se donese odluka kojom se utvrđuje povreda članka 27. ZSSI-a u vezi s odredbama članaka 8. i 9. ZSSI-a bez izricanja sankcije jer je od prestanka obnašanja dužnosti proteklo više od 12 mjeseci.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-430/17, dužnosnik FRANE GABRIĆ, zamjenik općinskog načelnika Općine Lopar do 29. svibnja 2017.g.** iznosi predmet i navodi da je protiv dužnosnika pokrenut postupak zbog kršenja odredbi iz članka 8. i 9. ZSSI-a, koja proizlazi iz nesklada između imovine prijavljene u Izvješću o imovinskom stanju dužnosnika povodom prestanka obnašanja dužnosti i stanja imovine kako proizlazi iz podataka prikupljenih od nadležnih tijela. Dužnosnik se na navedenu odluku očitovao. Izvjestiteljica iznosi u bitnom očitovanje dužnosnika.

Izvjestiteljica predlaže da se utvrdi povreda članka 27. ZSSI-a, u vezi s člankom 8. i 9. ZSSI-a, bez izricanja sankcije jer je od prestanka obnašanja dužnosti proteklo više od 12 mjeseci.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Predsjednica Povjerenstva kao izvjestiteljica u predmetu **P-401/18, dužnosnik ŽELJKO LACKOVIĆ, zastupnik u Hrvatskom saboru,** iznosi predmet i navodi da je supruga dužnosnika dobila posao u Gradskoj knjižnici Đurđevac te da je odluku donijela ravnateljica koju je imenovao dužnosnik. Zatraženi su podaci od Gradske knjižnice Đurđevac. U postupku je utvrđeno da je raspisan javni natječaj i pristiglo je 6 prijava, a na testiranje se odazvalo troje kandidata. Neovisna agencija provela je testiranje.

Izvjestiteljica predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Član Povjerenstva Davorin Ivanjek kao izvjestitelj u predmetu **P-40/18, dužnosnik BRANKO DUKIĆ, gradonačelnik Grada Zadra** iznosi predmet i navodi da su protiv dužnosnika podnesene dvije prijave zbog putovanja u Narodnu Republiku Kinu. U prvoj prijavi se navodi da je putovanje bilo na trošak poslovnog subjekta iz navedene države koja ima namjeru trgovačkom društvu u vlasništvu Grada Zadra Liburnija d.o.o. prodati autobuse. Nadalje se navodi da troškovi zrakoplovne karte i smještaja uvelike premašuju dopušteni iznos od 500 kn te da je osobito sporno što Grad Zadar planira nabaviti nove autobuse za gradski prijevoz, iz čega proizlazi situacija sukoba interesa i stavljanje drugih potencijalnih ponuditelja u neravnopravan položaj u provedbi javnog natječaja nabave autobusa. U drugoj prijavi se također navodi da su predstavnici Grada Zadra predvođeni dužnosnikom otputovali u NR Kinu, gdje su boravili nekoliko dana, i to u svrhu razgovora u pogledu nabave električnih autobusa i izgradnje pogona za sastavljanje LTO baterija u gospodarskoj zoni Crno. Troškove putovanja i boravka u cijelosti je platilo trgovačko društvo LTO Energy d.o.o. te je Grad Zadar odbio dati podatke o visini navedenih troškova koji su sigurno iznosili nekoliko desetaka tisuća kuna te se ističe da dužnosnik nije prijavio nadležnim tijelima da mu je navedene troškove podmirilo isto trgovačko društvo.

U postupku je pribavljena sva relevantna dokumentacija.

Izvjestitelj predlaže da se donese odluka o pokretanju postupka zbog moguće povrede članka 11. ZSSI-a, koja proizlazi iz podmirivanja troškova studijskog putovanja i smještaja u Narodnoj Republici Kini od strane trgovačkog društva LTO Energy d.o.o., ovlaštenog distributera Yinlong Energy iz iste države, gdje je dužnosnik boravio u razdoblju od 25. siječnja 2018.g. do 30. siječnja 2018.g. u svrhu upoznavanja mogućnosti korištenja električnih autobusa u javnom gradskom prijevozu organiziranjem posjeta tvornicama navedenog proizvođača.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Član Povjerenstva Davorin Ivanjek kao izvjestitelj u predmetu **P-45/18 dužnosnik KARLO STARČEVIĆ, gradonačelnik Grada Gospića** iznosi predmet i navodi da je protiv dužnosnika podnesena prijava u kojoj se u bitnome navodi da se na sjednici Gradskog vijeća Grada Gospića raspravljalo o Odluci o donošenju 6. izmjena i dopuna Prostornog plana uređenja Grada Gospića, ali da navedenu Odluku Gradsko vijeće nije usvojilo. Nadalje se navodi da se istom Odlukom predlaže proširenje građevinskog područja za gospodarsku namjenu u naselju Donje Pazarište, koje se odnosi na zemljište na kojem je izgrađeno postrojenje trgovačkog društva Ličanka - proizvodnja pića d.o.o., u vlasništvu dužnosnika Karla Starčevića, a koji do dana podnošenja prijave nije postupio u smislu obveze propisane člankom 16. stavkom 1. ZSSI-a odnosno nije prenio pravo upravljanja na temelju vlasništva nad poslovnim udjelom u trgovačkom društvu na povjerenika ili drugu osobu, premda je na to više puta na sjednicama bio upozoren od strane pojedinih članova Gradskog vijeća Grada Gospića.

U predmetu su zatraženi svi relevantni podaci. U postupku je utvrđeno da je formalni dio koji se odnosi na predlaganje odluke koju je prethodno donijelo drugo tijelo gradonačelnik prenio na svoju zamjenicu.

Izvjestitelj predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

**Prelazi se na raspravljanje o 11. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-40/17, dužnosnik PERO DAMJANOVIĆ, općinski načelnik Općine Plaški** iznosi predmet i navodi da su protiv dužnosnika podnesene dvije prijave u kojima se navodi da je načelnik doveo na radno mjesto administrativne tajnice u Općini Plaški predsjednicu Općinskog vijeća, a oni su koalicijski partneri. U postupku je zatražena dokumentacija od Općine Plaški.

Izvjestiteljica predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Prelazi se na raspravljanje o 12. točci dnevnog reda.**

Članica Povjerenstva Tončica Božić kao izvjestiteljica u predmetu **P-370/18, dužnosnik ANĐELKO NAGRAJSALOVIĆ, općinski načelnik Općine sveti Juraj na Bregu** iznosi predmet i navodi da je redovitom provjerom imovinske kartice utvrđeno da je dužnosnik direktor trgovačkog društva.

Izvjestiteljica predlaže da se pokrene postupak zbog moguće povrede čl. 14. st. 1. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

**Prelazi se na raspravljanje o 13. točci dnevnog reda.**

Članica Povjerenstva Tončica Božić kao izvjestiteljica u predmetu **P P-390/18, dužnosnik JOSIP ŠPOLJAR, zamjenik općinskog načelnika Općine Krašić,** iznosi predmet i navodi da je redovitom provjerom utvrđeno da je dužnosnik direktor tvornice betonskih stupova i društvo zastupa pojedinačno i samostalno.

Izvjestiteljica predlaže da se pokrene postupak zbog moguće povrede čl. 14. st. 1. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 13. točci dnevnog reda dovršeno.

**Prelazi se na raspravljanje o 14. točci dnevnog reda.**

Članica Povjerenstva Tončica Božić kao izvjestiteljica u predmetu **P-295/18, dužnosnik MIROSLAV ŠIMIĆ, zastupnik u Hrvatskom saboru do 31. ožujka 2018.g.**. iznosi predmet i navodi da je protiv dužnosnika podnesena prijava u kojoj se navodi da je dužnosnik Miroslav Šimić, pošto je kao bivši zaposlenik trgovačkog društva Kraš d.d. sudjelovao u postupku raspravljanja i odlučivanja o rješenjima vezanim uz trgovačko društvo Agrokor koncern za upravljanje društvima, proizvodnju i trgovinu poljoprivrednim proizvodima d.d. i drugim ovisnim i povezanim društvima u stranci Most nezavisnih lista čiji je član i na sastancima Kluba zastupnika Mosta nezavisnih lista u Hrvatskom saboru i pošto je sudjelovao u postupku donošenja Zakona o postupku izvanredne uprave u trgovačkim društvima od sistemskog značaja za Republiku Hrvatsku, kolokvijalno nazvanog „Lex Agokor“ imenovan direktorom trgovačkog društva Karolina d.o.o., a navedeno trgovačko društvo je prema navodima prijave društvo povezano s trgovačkim društvom Kraš d.d., koje se s druge strane nalazilo u krugu trgovačkih društava dobavljača, odnosno trgovačkih društava, vjerovnika navedenog Agrokor koncerna.

U postupku je zatražena sva relevantna dokumentacija.

Izvjestiteljica predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 14. točci dnevnog reda dovršeno.

**Prelazi se na raspravljanje o 15. točci dnevnog reda.**

Član Povjerenstva Davorin Ivanjek kao izvjestitelj u predmetu **P-50/18, dužnosnik FERNANDO KIRIGIN, zamjenik gradonačelnika Grada Opatije do 12. lipnja 2017.g.** iznosi predmet i navodi da je protiv dužnosnika podnesena prijava u kojoj se u bitnome navodi da je dužnosnik član političke stranke SDP-a u mandatu 2013.g. – 2017.g. obnašao dužnost zamjenika gradonačelnika Grada Opatije te da trenutno obnaša dužnost člana Gradskog vijeća Grada Opatije. Nadalje se navodi da ga je dužnosnik Zlatko Komadina, župan Primorsko-goranske županije te također član SDP-a savjetovao da se prijavi na natječaj u kojem odlučuje donosi dužnosnik Zlatko Komadina. Posebno povjerenstvo od tri člana imenovao je navedeni dužnosnik te je isto imenovalo dužnosnika Fernanda Kirigina za ravnatelja Lučke uprave, koji je ujedno bio kandidat SDP-a za dužnost gradonačelnika Grada Opatije na održanim lokanim izborima u svibnju 2017.g. Prijavitelj iznosi da prema odredbama ZSSI-a dužnosnik u roku od jedne godine nakon prestanka dužnosti ne smije prihvatiti imenovanje kod pravne osobe koja je bila u poslovnom odnosu s tijelom u kojem je obnašao dužnost te da takav poslovni odnos postoji i nadalje kao i da je Grad Opatija jedan od osnivača navedene Lučke uprave.

U postupku je zatražena sva relevantna dokumentacija.

Izvjestitelj predlaže pokretanje postupka zbog moguće povrede članka 20. stavka 1. ZSSI-a, u svezi sa člankom 20. stavkom 4. ZSSI-a, koja proizlazi iz stupanja u radni odnos u ustanovi Županijska lučka uprava Opatija – Lovran – Mošćenička Draga, unutar razdoblja od dvanaest mjeseci od dana prestanka obnašanja navedene dužnosti, bez prethodne suglasnosti Povjerenstva, iako je u vrijeme obnašanja dužnosti zamjenika gradonačelnika Grada Opatije postojao poslovni odnos između Grada Opatije i navedene ustanove.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 15. točci dnevnog reda dovršeno.

**Prelazi se na raspravljanje o 16. točci dnevnog reda.**

Članica Povjerenstva Tončica Božić kao izvjestiteljica u predmetu **M-6/19, na zahtjev dužnosnika IVANA VILIBORA SINČIĆA, zastupnika u Hrvatskom saboru** iznosi predmet i navodi da je dužnosnik podnio zahtjev za mišljenje u kojem iznosi kako je u svom uredu u Hrvatskom saboru, prije početka redovitog zasjedanja Hrvatskog sabora, pronašao bocu vina „Crljenak“, Zinfandel, Punta kala 2015, Kraljevski vinogradi, koju je dobio na dar od izvanrednog i opunomoćenog veleposlanika Republike Indije u Republici Hrvatskoj povodom novogodišnjih praznika. Fotografiju darovanog vina dužnosnik je priložio uz zahtjev za davanjem mišljenja. Slijedom iznesenog, dužnosnik Ivan Vilibor Sinčić traži mišljenje može li darovano vino zadržati.

Izvjestiteljica predlaže da se donese mišljenja da dužnosnik može zadržati dar dobiven od izvanrednog i opunomoćenog veleposlanika Republike Indije u Republici Hrvatskoj, s obzirom da isti predstavlja dar simbolične vrijednosti i to u iznosu do 500,00 kuna od istog darovatelja.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 16. točci dnevnog reda dovršeno.

**Prelazi se na raspravljanje o 17. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-8/19, na zahtjev dužnosnika BRANKA GRČIĆA, zastupnika u Hrvatskom saboru** iznosi predmet i navodi da je dužnosnik podnio zahtjev za mišljenjem u kojem ističe da je sukladno Mišljenju Povjerenstva od 1. listopada 2018.g., danom na njegov zahtjev, uz obnašanje dužnosti zastupnika u Hrvatskom saboru, zasnovao radni odnos s Ekonomskim fakultetom u Splitu na 30% angažmana. Navodi da mu u skladu s navedenim, Ekonomski fakultet u Splitu isplaćuje 30% redovne plaće profesora u trajnom zvanju na teret Ministarstva znanosti, a da od Hrvatskog sabora prima razliku plaće, sukladno Zakonu o pravima i dužnostima zastupnika u Hrvatskom saboru. Dužnosnik dalje navodi da mu Ekonomski fakultet u Splitu povremeno isplaćuje manji iznos tzv. nagrade ili stimulacije za pojačani radni angažman vlastitih prihoda fakulteta. Dužnosnik u zahtjevu navodi podatak da redovna mjesečna plaća koju prima od Ekonomskog fakulteta u Splitu iznosi neto oko 5.500,00 kuna neto, dok navedena povremena nagrada iznosi oko 1.500,00 kuna neto. Dužnosnik traži mišljenje Povjerenstva treba li navedena nagrada, stimulacija ili bonus u mjesecima u kojima se isplaćuje biti uračunata u iznos plaće primljen od drugog poslodavca radi obračuna razlike plaće koja se isplaćuje od Hrvatskog sabora.

Izvjestiteljica predlaže da se donese mišljenje da se dužnosnik upućuje da sve dohotke ostvarene na temelju radnog odnosa na Ekonomskom fakultetu u Splitu, pa tako i isplaćene povremene nagrade, stimulacije i bonuse prijavi nadležnim službama Hrvatskog sabora, kako bi iste, prilikom utvrđivanja prava na plaću odnosno razliku plaće, mogle postupiti sukladno članku 4. Zakona o pravima i dužnostima zastupnika u Hrvatskom saboru. Nadalje da je dužnosnik na temelju članka 13. stavka 4. ZSSI-a obvezan u izvješću o imovinskom stanju prijaviti Povjerenstvu dohotke stečene na temelju obavljanja poslova iz točke I. ove izreke, istekom godine u kojoj su prihodi ostvareni.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 17. točci dnevnog reda dovršeno.

**Prelazi se na raspravljanje o 18. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-5/19, na zahtjev dužnosnika MIRKA DUSPARE, gradonačelnika Grada Slavonskog Broda** iznosi predmet i navodi da je dužnosnik podnio zahtjev u kojem navodi da se njegov sin prijavio na natječaj za prijem u radni odnos Javne vatrogasne postrojbe Grada Slavonskog Broda. Grad Slavonski Brod osnivač je Javne vatrogasne postrojbe, a istu predstavlja i zastupa zapovjednik vatrogasne postrojbe, dok poslove upravljanja obavlja Upravno vijeće, Na predmetni natječaj prijavilo se šest kandidata, četiri su ispunjavala formalne uvjete te su pozvana na testiranje. Pozivu za testiranje u konačnici su se odazvala samo dva kandidata. Slijedom navedenog dužnosnik traži mišljenje Povjerenstva.

Izvjestiteljica predlaže da se donese mišljenje da nema zapreke, u smislu odredbi ZSSI-a, da se sin dužnosnika zaposli u Javnoj vatrogasnoj postrojbi Grada Slavonskog Broda, na temelju Natječaja za prijem u radni odnos na neodređeno vrijeme uz uvjet probnog rada od 6 mjeseci - jedan vatrogasac serviser vatrogasnih aparata i jedan vatrogasac („Narodne novine“ 116/2018.). Navedena okolnost ne predstavlja sukob interesa dužnosnika u konkretnom slučaju s obzirom da je po predmetnom Natječaju postupak provelo Povjerenstvo za provedbu postupka natječaja za prijam u radni odnos na neodređeno vrijeme koje je potom, na temelju ostvarenih rezultata na testiranjima, predložilo zapovjedniku Javne vatrogasne postrojbe i Upravnom vijeću navedenog kandidata za sklapanje ugovora o radu na neodređeno, a iz prikupljenih podataka i dokumentacije ne proizlazi da je dužnosnik sudjelovao u provođenju predmetnog natječaja.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 18. točci dnevnog reda dovršeno.

**Prelazi se na raspravljanje o 19. točci dnevnog reda.**

Predsjednica Povjerenstva kao izvjestiteljica u predmetu **M-7/19, na zahtjev dužnosnika GORANA BUKVIĆA, člana Državne komisije za kontrolu postupaka javne nabave**, iznosi predmet i navodi da je dužnosnik podnio zahtjev u kojem od Povjerenstva traži mišljenje može li biti osnivač i član neprofitne udruge za sportsku rekreaciju te može li prihvatiti mjesto predsjednika iste.

Izvjestiteljica predlaže da se donese mišljenje da dužnosnik može istovremeno uz obnašanje dužnosti biti osnivač i predsjednik udruge za sportsku rekreaciju, bez prava na naknadu ili primanje dara u toj ulozi, pod uvjetom da već nije član upravnog ili nadzornog tijela u druge dvije neprofitne udruge ili zaklade.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 19. točci dnevnog reda dovršeno.

**Prelazi se na raspravljanje o 20. točci dnevnog reda.**

Predsjednica Povjerenstva kao izvjestiteljica u predmetu **P-411/18, na zahtjev Darka Heraka,** iznosi predmet i navodi da je od strane osobe koja nije dužnosnik podnesen zahtjev Povjerenstvu u kojem seu bitnome ukazuje na odredbu članka 15. stavka 2. ZSSI-a te se navodi da je često praksa da čelnici jedinica lokalne samouprave imenuju članove nadzornih odbora trgovačkih društava u kojima te jedinice lokalne samouprave imaju udjele u vlasništvu te o istom samo obavijeste predstavničko tijelo. Od Povjerenstva se traži očitovanje je li takav način imenovanja zakonit.

Izvjestiteljica predlaže da se donese očitovanje da je člankom 15. stavkom 2. ZSSI-a propisano da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ime udjele u vlasništvu (kapitalu društva), predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave. Ukazuje se podnositelju zahtjeva da se ocjena o zakonitosti određenog postupanja ne može donositi načelno, već Povjerenstvo odluku o tome je li određeno postupanje u skladu s odredbama ZSSI-a, konkretno s odredbom članka 15. ZSSI-a, donosi na temelju utvrđenih činjenica u provedenom postupku pred Povjerenstvom.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 20. točci dnevnog reda dovršeno.

**Prelazi se na raspravljanje o 21. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-10/19, na zahtjev dužnosnika Bernarda Grčića, državnog tajnika Središnjeg državnog ureda za razvoj digitalnog društva** iznosi predmet i navodi da je dužnosnik podnio zahtjev za mišljenjem uz koji je dostavio e-mail poziv Svjetske banke od 15. siječnja 2019.g., za program „World Bank Group Government Capacity Building Program“. Poziv je upućen dužnosniku Bernardu Gršiću te se u istom navodi kako se radi o programu na visokoj razini, otvorenom za ministre, zamjenike ministara, generalne direktore i njihove zamjenike te izvršne direktore. Ovaj jednodnevni Program održava se 9. veljače 2019.g. u Dubaiju, UAE, a tematski obrađuje pitanja iz nadležnosti Središnjeg državnog ureda za razvoj digitalnog društva. Svi polaznici Programa se također pozivaju i na nadolazeći World Government Summit, koji će se održati 10.-12. veljače 2019.g., također u Dubaiju, UAE. Pozivatelj navodi kako će se sudionicima Programa pokriti putni troškovi i troškovi smještaja.

Izvjestitelj predlaže da se donese mišljenje da prihvaćanje poziva Svjetske banke, da na trošak pozivatelja dužnosnik prisustvuje programu „World Bank Group Government Capacity Building Program“, ne predstavlja povredu odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 21. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 12,45 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**